DOKUMENTI KONSULTATIV
1. Për projektvendimin “Për miratimin e strategjisë ndërsektoriale të drejtësisë për të mitur 2027–2030, të planit të saj të veprimit dhe të pasaportës së treguesve”.

	Ministria e Drejtësisë mirëpret mendimet, komentet dhe sugjerimet e publikut dhe të palëve të interesuara lidhur me projektvendimin për miratimin e Strategjisë Ndërsektoriale të Drejtësisë për të Mitur 2027–2030, Planit të Veprimit dhe Pasaportës së Treguesve. Kontributet e paraqitura do të ndihmojnë në përmirësimin e dokumenteve strategjike dhe në forcimin e politikave për mbrojtjen e të drejtave të fëmijëve dhe funksionimin e një sistemi drejtësie miqësor ndaj tyre.



Kohëzgjatja e konsultimeve
	Konsultimet në portalin e Regjistrit Elektronik: 20 ditë pune, duke filluar nga data 22.10.2026 deri më 19.11.2026.



Si të përgjigjeni
	Kontributet në kuadër të procesit të konsultimit dhe përmirësimit të përmbajtjes së projektvendimit, do të përcillen nga institucionet e interesuara nëpërmjet postës elektronike drejtuar Ministrisë së Drejtësisë, me anë të regjistrit elektronik në adresën http://www.konsultimipublik.gov.al, në adresën postare të Ministrisë së Drejtësisë “Bulevardi “Zogu I-rë”, Tiranë”, si dhe në adresën e emailit të koordinatorit për konsultimin publik Greis.Como@drejtesia.gov.al.



Kontakti
	Greis Çomo, Koordinatore për konsultimin publik në Ministri: Greis.Como@drejtesia.gov.al



Datat dhe vendet e takimeve publike
	E-Konsultimi: në portalin “Regjistri Elektronik për Njoftimet dhe Konsultimet Publike” 20 ditë pune, duke filluar nga data 22.10.2026 deri më 19.11.2026.



Sfondi i propozimit legjislativ
	Projektakti për miratimin e Strategjisë Ndërsektoriale të Drejtësisë për të Mitur 2027–2030, Plani i Veprimit si dhe pasaporta e treguesve (SNDM III në vijim), propozohet nga Ministri i Drejtësisë, si një dokument politik i Qeverisë Shqiptare dhe si një nga prioritet kyçe të Ministrisë së Drejtësisë, në kuadër të konsolidimit të arritjes së Reformës në Drejtësi për të mitur, sipas standarteve më të mira evropiane.
Hartimi i SNDM-së është paraprirë nga analiza e zbatimit të strategjisë, planit të veprimit (2022-2026) dhe pasaportës së treguesve. Analiza e secilit objektiv specifik dhe strategjik është bazuar në analizën e treguesve të realizuar, duke vënë në pah përparimet e bëra, praktikat e mira të zbatuara, nevojën për konsolidimin e tyre si dhe vështirësitë e hasura në zbatimin e planit të veprimit dhe adresimin e tyre për zgjidhje në periudhën në vijim.
Në referim të raporteve periodike të monitorimit të hartuara, janë evidentuar arritje të rëndësishme dhe inkurajuese në fushat kryesore të strategjisë, të cilat janë reflektuar në rezultate konkrete dhe kanë ndikuar pozitivisht në avancimin e qëllimeve të politikave të miratuara. Megjithatë, analizat tregojnë se mbeten ende sfida ligjore, strukturore dhe operacionale, të cilat kërkojnë adresim të mëtejshëm dhe ndërhyrje të koordinuara nga institucionet përgjegjëse.
Në këtë kuadër, kjo strategji synon të sjellë në praktikë përshkallëzim të masave tashmë të zbatuara, si dhe parashikon gjithashtu nisjen e aktiviteteve të reja për konsolidimin e drejtësisë miqësore për fëmijët, me vëmendje të veçantë masat e parandalimit parësor, parandalimin e recidivizmit, si dhe shërbimet miqësore në të gjitha hallkat e drejtësisë që prekin fëmijën.
Në hartimin e SDM 2027–2030 janë marrë në konsideratë kuadri përkatës ndërkombëtar dhe evropian për të drejtat e fëmijës, dokumentet e politikave dhe standardet e Bashkimit Evropian dhe të Këshillit të Evropës, si dhe gjetjet dhe rekomandimet e mekanizmave ndërkombëtarë të monitorimit.
Gjithashtu, janë marrë në konsideratë Konventa Evropiane për të Drejtat e Njeriut dhe standardet përkatëse të jurisprudencës së Gjykatës Evropiane për të Drejtat e Njeriut, si dhe Udhëzimet e Komitetit të Ministrave të Këshillit të Evropës për drejtësinë miqësore ndaj fëmijëve. Këto udhëzime trajtojnë aksesin efektiv të fëmijëve në drejtësi dhe garancitë që duhet të respektohen përpara, gjatë dhe pas procedurave gjyqësore, duke përfshirë informimin, përfaqësimin, pjesëmarrjen, mbrojtjen e privatësisë, sigurinë dhe përshtatjen e procedurave me nevojat e fëmijës.

Grupet e prekura
Grupet e prekura përfshijnë ministritë e linjës dhe institucionet e tyre të varësisë, institucionet e sistemit të drejtësisë, institucionet e pavarura, njësitë e vetëqeverisjes vendore, organizatat e shoqërisë civile dhe aktorët e tjerë që kontribuojnë në mbrojtjen e të drejtave të fëmijëve dhe në zbatimin e drejtësisë për të mitur.
Përfituesit kryesorë janë fëmijët e përfshirë në procedura ligjore, përfshirë të miturit në konflikt me ligjin, fëmijët viktima ose dëshmitarë të veprave penale dhe fëmijët në situata cenueshmërie. Strategjia lidhet gjithashtu me profesionistët që ofrojnë shërbime për këta fëmijë dhe me familjet e tyre.



Propozimet
	[bookmark: _Hlk148085050]Projektvendimi propozon miratimin e Strategjisë Ndërsektoriale të Drejtësisë për të Mitur 2027–2030, Planit të Veprimit dhe Pasaportës së Treguesve, të cilat përcaktojnë objektivat, masat, aktivitetet dhe treguesit për zbatimin dhe monitorimin e politikave në fushën e drejtësisë për të mitur.
Strategjia synon të konsolidojë zbatimin e standardeve ndërkombëtare për të drejtat e fëmijëve dhe të përmirësojë funksionimin e sistemit të drejtësisë për të mitur. Vëmendje e veçantë i kushtohet zbatimit të Kodit të Drejtësisë Penale për të Mitur, si dhe ngritjes dhe funksionalizimit të Institutit për Rehabilitimin dhe Riintegrimin e të Miturve në Konflikt me Ligjin, në Mëzez.
Ndryshimet e propozuara synojnë gjithashtu të adresojnë boshllëqet ekzistuese ose rastet e përafrimit të pjesshëm në legjislacionin penal në fuqi.

Objektivat kryesore që synohen të arrihen:
Objektivi: Garantimi i aksesit të barabartë, efektiv, gjithëpërfshirës dhe jodiskriminues në drejtësi për vajzat dhe djemtë e përfshirë në procedura ligjore, në përputhje me standardet ndërkombëtare për të drejtat e fëmijëve dhe standardet e Bashkimit Evropian, duke respektuar interesin më të lartë të fëmijës, të drejtën për t’u dëgjuar dhe garancitë e procesit të rregullt ligjor.
Objektivi: Forcimi i drejtësisë miqësore ndaj fëmijëve, pjesëmarrjes së tyre kuptimplotë në procedura dhe mbrojtjes nga riviktimizimi, nëpërmjet procedurave, mjediseve dhe shërbimeve të përshtatura me moshën dhe nevojat e tyre, si dhe rritjes së kapaciteteve profesionale të aktorëve përgjegjës.
Objektivi: Forcimi i parandalimit, rehabilitimit, edukimit, shmangies nga ndjekja penale, masave alternative ndaj privimit të lirisë, drejtësisë restauruese dhe riintegrimit të qëndrueshëm të të miturve në konflikt me ligjin. Ky objektiv përfshin mbështetjen për zbatimin e Kodit të Drejtësisë Penale për të Mitur dhe ngritjen e funksionalizimin e Institutit për Rehabilitimin dhe Riintegrimin e të Miturve në Konflikt me Ligjin, në Mëzez.
Objektivi: Forcimi i qeverisjes, koordinimit ndërinstitucional, transformimit digjital, monitorimit dhe përdorimit të të dhënave për hartimin, zbatimin dhe vlerësimin e politikave të bazuara në evidenca, duke përmirësuar koordinimin ndërmjet nivelit qendror dhe vendor, raportimin, transparencën dhe llogaridhënien.



Pyetjet
	Çështjet kryesore që mendojmë se duhet të diskutohen lidhur me këtë nismë janë:
1. A janë të qarta dhe të përshtatshme objektivat e Strategjisë Ndërsektoriale të Drejtësisë për të Mitur 2027–2030?
Dokumenti synon të konsolidojë rezultatet e arritura gjatë periudhës 2022–2026 dhe të adresojë sfidat e identifikuara në sistemin e drejtësisë për të mitur. Objektivat përfshijnë aksesin e barabartë në drejtësi, ofrimin e shërbimeve miqësore ndaj fëmijëve, parandalimin, rehabilitimin dhe riintegrimin e të miturve, si dhe forcimin e koordinimit ndërinstitucional dhe monitorimit.
2. A janë masat dhe aktivitetet e parashikuara të përshtatshme për arritjen e objektivave të strategjisë?
Dokumenti synon të konkretizojë objektivat strategjikë nëpërmjet Planit të Veprimit dhe Pasaportës së Treguesve për periudhën 2027–2030. Masat dhe aktivitetet synojnë parandalimin e përfshirjes së fëmijëve në konflikt me ligjin, përmirësimin e shërbimeve të drejtësisë, forcimin e rehabilitimit dhe riintegrimit, si dhe rritjen e bashkëpunimit ndërinstitucional. Vlerësimi i zbatueshmërisë së tyre lidhet me përgjegjësitë institucionale dhe treguesit e përcaktuar në dokumentet shoqëruese.
3. Si synon nisma të përmirësojë zbatimin e kuadrit ligjor dhe shërbimet për të miturit në konflikt me ligjin?

Dokumenti synon të forcojë zbatimin e Kodit të Drejtësisë Penale për të Mitur dhe të përmirësojë qasjen ndaj parandalimit, rehabilitimit dhe riintegrimit. Një element i rëndësishëm është ngritja dhe funksionalizimi i Institutit për Rehabilitimin dhe Riintegrimin e të Miturve në Konflikt me Ligjin, në Mëzez, krahas përdorimit të masave alternative ndaj privimit të lirisë, shmangies nga ndjekja penale dhe drejtësisë restauruese.
4. Si synon strategjia të garantojë trajtim miqësor dhe mbrojtje për fëmijët e përfshirë në procedura ligjore?

Dokumenti synon të sigurojë procedura dhe shërbime të përshtatura me moshën dhe nevojat e fëmijëve, të garantojë pjesëmarrjen e tyre kuptimplotë dhe të forcojë mbrojtjen nga riviktimizimi. Gjithashtu, synon të mbështesë respektimin e interesit më të lartë të fëmijës, të drejtën për t’u dëgjuar dhe garancitë procedurale.
5. A keni komente ose sugjerime për përmirësimin e projektvendimit, strategjisë, Planit të Veprimit dhe Pasaportës së Treguesve?

Dokumenti synon të përfitojë nga komentet dhe sugjerimet e institucioneve përgjegjëse, shoqërisë civile dhe publikut për të përmirësuar qartësinë e objektivave, realizueshmërinë e masave, ndarjen e përgjegjësive institucionale, koordinimin dhe mekanizmat e monitorimit. Sugjerimet mund të lidhen gjithashtu me zbatimin e Kodit të Drejtësisë Penale për të Mitur dhe funksionalizimin e Institutit në Mëzez, me qëllim forcimin e rezultateve të strategjisë.



